PÁLYÁZATI FELHÍVÁS
"Az Agy, ami összeköt- Idegsejtek hálójában" 
Regionális Rajz- és Alkotópályázat 
Az Agykutatás Hete 2027 hivatalos programja
A Magyar Idegtudományi Társaság szakmai támogatásával kiemelt művészeti és tudományos pályázatot hirdetünk 2027-re diákok és hallgatók számára. Célunk, hogy a képzőművészet eszközeivel vizuálisan mutassuk be az emberi agy működésének dinamizmusát, a mozgás neurobiológiai csodáját, gondolataink erejét.
1. A Pályázat Témája: Az Agy, ami összeköt- Idegsejtek hálójában
Hogyan kapcsolódnak idegsejtjeink az agyunkban? Hogyan hoznak létre kapcsolatot egymással? Hogyan működnek a hálózatok agyunkban? Mi történik, amikor a gondolat szikrája kipattan?
Az agy összeköt, szabályoz, de hogyan teszi meg? Hogyan jön létre az idegi impulzus és halad tovább? És hová jutunk, ha követjük az úton?
Agyunk folyamatosan változik, idegsejtek kapcsolódnak, majd újra-kapcsolódnak, de az is előfordul ritkán, hogy elvesztik egymással a kapcsolatot. 
Várjuk azokat az alkotásokat, amelyek a tudomány és a fantázia határán egyensúlyozva vizualizálják az agy vagy idegsejtjeinek kapcsolatát/működését. 
Az alábbiakban segítségül korosztályonként adunk egy kis inspirációt (természetesen el lehet az ajánlott-témáktól térni a témakörön belül):
I-II. Csoport
Az agy és ami benne van: hol vannak a neuronok, mit csinálnak?
Idegsejtek kapcsolata: hogyan társalognak vagy döntenek az idegsejtek?
Az agy, ami összeköt: rajzold le hogyan kapcsolódik az agy!
Gondolatok hálójában
III.-IV. Kategória
Hálózatok és fraktálok: idegi kapcsolatok absztrakt ismétlődése
Ideghálózat az agyunkban
Kapcsolat: egy gondolat szikrája
Idegszövet: hogyan épül fel az agykéreg egysége? Illusztráld!
2. Pályázati Kategóriák
A pályázaton négy korcsoportban lehet indulni. A zsűri minden kategóriát külön értékel, figyelembe véve az életkori sajátosságokat és a kognitív érettséget.
    I. Kategória: Általános iskola alsó tagozat (1–4. osztály)
    II. Kategória: Általános iskola felső tagozat (5–8. osztály)
    III. Kategória: Gimnázium és középiskola (9–12/13. évfolyam)
    IV. Kategória: Egyetem és felsőfokú oktatás (BA/BSc, MA/MSc, PhD hallgatók)
3. Technikai és Formai Követelmények
Technika: Szabadon választott. Bármilyen manuális képzőművészeti technika elfogadott: grafit, szén, pasztell, zsírkréta, filctoll, tus, akvarell, tempera, akril, olaj.
Kiegészítés: A 3D hatású, síkban maradó (maximum 1 cm kiemelkedésű) applikációk engedélyezettek, amennyiben a mű sérülésmentesen szállítható. Festmények esetében engedélyezett a vászon keretre feszítés, amennyiben a mű szállítható vagy személyesen kerül leadásra (és belefér a méretkorlátba). 
Tilos: Mesterséges intelligencia (AI) által generált képek beadása. A zsűri fenntartja a jogot az alkotói folyamat dokumentációjának bekérésére.
Méretkorlát: Maximális méret 80x80 cm. Minimum méret: A4 (210x297 mm). Bármilyen alak vagy forma megengedett (háromszög, kör, négyzet stb), ameddig az nem haladja meg a kért 80x80 cm-es nagyságot.
4. Beadási Határideje és Módja
Beérkezési határidő: 2027. február 19 péntek, az ennél később beérkezett pályázati anyagokat nem áll módunkban elbírálni.
Beadás menete (fizikai beadás): az alkotások eredeti példányát postai úton vagy személyesen kell eljuttatni a szervezők címére. Kérjük minden esetben megadni a feladó elérhetőségét (e-mail cím és telefonszám), nevét és korosztályát is! Kérjük, hogy a benyújtott alkotásoknak a címét is tüntessék fel a lehetőség szerint (konkrét cím, illetve mit ábrázol- elsősorban az I-es kategóriában)
A díjazott és/vagy kiállított művek alkotóit a zsűri (a megadott elérhetőségen) veszi fel a kapcsolatot (március 5-ig).
Postacím: 7624 Pécs, Szigeti út 12.  Anatómiai Intézet (Elméleti tömb második emelet). Kérdések esetén az alábbi elérhetőségen kérhetnek segítséget: baw@pte.hu 
Csomagolás: Kérjük a műveket merevített borítékban vagy hengerben (amennyiben a technika engedi) feladni a sérülések elkerülése érdekében.  Kérés esetén a pályázat végén egyeztetést követően a pályamunkákat személyesen visszaadjuk. 
5. Értékelési Szempontok
A szakmai zsűri – melynek tagjai elismert idegtudósok, képzőművészek és művészetpedagógusok – az alábbi mátrix alapján pontoz:  
-Témaválasztás és Relevancia (0-10 pont): Mennyire kreatívan és pontosan jelenik meg az " Az Agy, ami összeköt- Idegsejtek hálójában " téma?
-Eredetiség és Üzenet (0-10 pont): Egyedi látásmód, túlmutat-e a sablonokon?
-Technikai Kivitelezés (0-10 pont): Az eszközhasználat minősége, kompozíció, színharmónia.
-Tudományos Inspiráció (0-10 pont): (Kiemelten a III. és IV. kategóriában) A biológiai háttér megértésének vizuális jelei.
6. Díjazás menete
Kategóriánkként az első három helyezett értékes díjazásban részesül:
    Professzionális művészeti eszközcsomagok.
    Tudományos élménycsomagok (múzeumi belépők, laborlátogatások).
    Megjelenés az Agykutatás Hete hivatalos kiadványaiban és a kiállításán.
Minden korosztályból a legjobb alkotásokat kiállítjuk az agykutatás hete pécsi rendezvényén két hétre március 16 és március 30.-a között. A kiállítás ünnepélyes megnyitója március 16.-án 16:00-kor kerül megszervezésre a Pécsi Tudományegyetem, Általános Orvostudományi Kar, Elméleti tömbjének aulájában. Az érintetteket a zsűri legkésőbb március 5-ig értesíti
Adatvédelem: A pályázaton való részvétellel a pályázó (és törvényes képviselője) elfogadja az Adatkezelési Tájékoztatót. A pályaművek beküldésével a pályázó hozzájárul alkotása nevével ellátott nyilvános bemutatásához.
